મિરતોલા આશ્રમ એટલે જન્મે બ્રિટિશ એવા રોનાલ્ડ હેન્રી નિકસન (1898 થી 1965)નું અનેરું સર્જન. પ્રથમ વિશ્વયુદ્ધમાં એક ફાઈટર પ્લેનના પાઈલેટની હેસિયતથી ભાગ લઈ ચૂકેલા અને યુદ્ધની ભયાવહતાને પ્રત્યક્ષ અનુભવી ચૂકેલ આ બ્રિટિશ યુવકને યુદ્ધ દરમિયાન દૈવિય અનુભવ થયો હતો. ચમત્કારીક રીતે જાણે પાઈલેટે આપેલા કમાન્ડને ઉપરવટ થઈને પ્લેન તેમને સુરક્ષિતપણે બચાવી લાવ્યું હતું. યુદ્ધ બાદ આ યુવકે કેમ્બ્રિજ યુનિવર્સિટીમાં અંગ્રેજી સાહિત્યનો અભ્યાસ કરેલો. બૌદ્ધ તેમજ હિન્દુ ધર્મ તથા પાલી તેમજ સંસ્કૃત ભાષાનું અધ્યયન પણ કરેલું. ભારત પ્રત્યેના તેમના ઊંડા ખેંચાણને ધ્યાનમાં લઈને રોનાલ્ડે લંડનમાં રહ્યે રહ્યે લખનઉ યુનિવર્સિટીના અંગ્રેજી વિભાગમાં પ્રોફેસર માટે અરજી કરેલી.